Nordjyske Jan Ø. Jørgensen var rystet, da han undervejs i DM-finalen følte sig bortdømt af dommerne.

Jan Ø. Jørgensen jublede, men det var Anders Antonsen, der fik pointet. Sådan kan duellen til 5-4 i tredje sæt i DM-finalen opsummeres. For Jan Ø. Jørgensen var ikke i tvivl om, at det løft, han havde lavet ned i Antonsens baghåndshjørne var inde. Men både sidelinjedommerne og banedommeren dømte den ude. Det kunne Jan Ø. Jørgensen ikke lade gå ubemærket hen. Han gik derfor op til dommeren og udtrykte sin frustration. - Den er langt inde. Den er helt sindssygt langt inde, sagde han til dommeren, inden han signalerede, hvor tydeligt, han mente, det var. - Der er folk, der sidder deroppe (på tilskuerrækkerne red.) og er i vildelse. De er forvirrede. Det er en farce. De sidder og siger ’uha’, sagde verdens nummer to, som dog ikke kunne lade være med at smile en smule af episoden. Banedommeren havde dog kun én kommentar til Jørgensens frustrationer. - Ja, men der står stadig 4-5 (til Jan Ø. Jørgensen red.), konstaterede banedommeren knastørt. Med et skævt smil forsøgte Jan Ø. Jørgensen at charme sig ind på dommeren. - Jeg har jo også spillet i Aarhus engang, sagde han i håb om, at hun ville dømme til fordel for ham, da DM blev afholdt i Aarhus. Men der var ikke noget at gøre for Jan Ø. Jørgensen. Pointet blev tabt, og det blev det tredje sæt også efterfølgende. Dermed kunne Anders Antonsen overraskende lade sig kåre som DM-vinder, selv om det var hans første finale. Se videoen, hvor Jan Ø. Jørgensen forsøger at overbevise  banedommeren nedernunder: